สังคมข่าวหุ้น
*...ดัชนีตลาดหุ้นไทยปิดที่ระดับ 1,630.12 จุด ลดลง 3.09 จุด มูลค่าการซื้อขาย 34,356.62 ล้านบาท เนื่องจากความกังวลเศรษฐกิจโลกชะลอตัว โดยเฉพาะหนี้เสียกลุ่มธนาคารแถบยูโรโซน ทำให้นักลงทุนทยอยปิดความเสี่ยงหันลงทุนในสินทรัพย์ปลอดภัย
10 มี.ค. 2562

สโนว์แมน 
*…ดัชนีตลาดหุ้นไทยปิดที่ระดับ 1,630.12 จุด ลดลง 3.09 จุด มูลค่าการซื้อขาย 34,356.62 ล้านบาท เนื่องจากความกังวลเศรษฐกิจโลกชะลอตัว โดยเฉพาะหนี้เสียกลุ่มธนาคารแถบยูโรโซน ทำให้นักลงทุนทยอยปิดความเสี่ยงหันลงทุนในสินทรัพย์ปลอดภัย
*…SPALI เป็นอีกหนึ่งหุ้นที่น่าจะได้รับความสนใจจากนักลงทุนวันนี้ ก่อนที่จะขึ้นเครื่องหมาย XD วันพรุ่งนี้ (12 มี.ค.) เพื่อรับปันผล 0.06 บาท/หุ้น จากผลประกอบการงวดครึ่งปีหลังของปี 2561 คิดเป็นดิวิเดนด์ยีลด์ ราว 3% ถือว่าน่าสนใจมิใช่น้อย ส่วนผลงานไตรมาส 1/2562 มีการจัดโปรโมชั่น ระบายสต๊อกในมือ  ต้องมาจับตาดูว่าจะมีการเติบโตต่อเนื่อง จากการทยอยโอนโครงการเดิมที่ต่อเนื่องจากปีก่อน และโครงการใหม่ที่เริ่มโอนมาตั้งแต่ช่วงต้นปีที่ผ่านมา แต่ส่วนหนึ่งผู้บริโภคต้องรีบตัดสินใจซื้อก่อนที่มาตรการ LTV จะมีผลบังคับใช้ตั้งแต่ 1 เม.ย. 2562 นี้
*…TNP ประกอบธุรกิจค้าปลีกและค้าส่งสินค้าอุปโภคบริโภคใน จ.เชียงราย ภายใต้ชื่อ “ธนพิริยะ” ก่อนหน้านี้มีกระแสข่าวว่าจะมีการขายกิจการ น่าจะเป็นส่วนหนึ่งที่ทำให้ราคาหุ้นปรับลดลงอย่างมาก ล่าสุดลงมาอยู่ที่ 1.55 บาท ลดลง 1.27% ร้อนถึง “อมร พุฒิพิริยะ” ต้องออกมาปฏิเสธกระแสข่าวขายกิจการ ในฐานะผู้ถือหุ้นใหญ่และผู้บริหารที่บุกเบิกธุรกิจมาตั้งแต่เริ่มต้น ยืนยันว่าเป็นบริษัทที่ยังมีการเติบโตมาโดยตลอด หลังจากเข้าจดทะเบียนในตลาด mai เมื่อปี 2558 ได้ระดมเงินมาใช้สร้างคลังสินค้า สร้างระบบ เพื่อเพิ่มโอกาสทางธุรกิจ ในรูปแบบอื่น ๆ อีกมากมาย และตั้งเป้าให้ร้านธนพิริยะเป็นต้นแบบโชห่วยไทยที่มีความแข็งแกร่ง โดยเฉพาะในภาคเหนือ คราวนี้นักลงทุนจะสบายใจหายห่วงได้แล้วจากที่ผู้บริหารออกมาการันตีขนาดนี้
*…หุ้น OCEAN และ OCEAN-W3 ถูกตลาดหลักทรัพย์แห่งประเทศไทย (ตลท.) ประกาศเป็นหลักทรัพย์ที่เข้าข่ายมาตรการกำกับการซื้อขาย ระดับ 1 Cash Balance ตั้งแต่วันที่ 11 มี.ค.-19 เม.ย. 2562 จะส่งผลให้วอลุ่มหายไปบ้างในช่วงนี้
*…GULF มีรายการซื้อขายหลักทรัพย์บนกระดานใหญ่ (BIG LOT) โผล่จำนวน 1 รายการ จำนวน 1.2 ล้านหุ้น คิดเป็นมูลค่า 106.50 ล้านบาท ในราคาเฉลี่ย 88.75 บาท เป็นบิ๊กล็อตที่มีมูลค่าสูงสุดของวันศุกร์ที่ผ่านมาเลยทีเดียว
*… กลุ่มร่วมทำงาน SCN-CHO เตรียมส่งมอบรถโดยสารปรับอากาศใช้เชื้อเพลิงก๊าซธรรมชาติ (NGV) งวดสุดท้ายให้แก่ ขสมก. ในพรุ่งนี้ ที่สถานีบริการ ปตท. เอ็นจีวีเอเซียมีนบุรี ปากซอยรามคำแหง 180   จากที่ก่อนหน้านี้มีการทยอยส่งมอบรถ NGV มาแล้ว 300 คัน และคงเหลือการส่งมอบงวดที่ 4 จำนวน 189 คัน แบ่งเป็นการส่งมอบ 3 ครั้ง โดยเมื่อวันที่ 20 ก.พ. 2562 ได้ดำเนินการส่งมอบครั้งที่ 1 จำนวน 40 คัน และเมื่อวันที่ 28 ก.พ. 2562 ได้ดำเนินการส่งมอบครั้งที่ 2 จำนวน 60 คัน ขณะที่จะส่งมอบครั้งที่ 3 ในวันที่ 12 มี.ค. 2562 จำนวน 89 คัน ซึ่งทำให้มีการส่งมอบรถได้ครบทั้งหมด 489 คัน ได้ตามกำหนด น่าจะส่งผลให้ภาพรวมผลการดำเนินธุรกิจในไตรมาสแรกของปีนี้ ทั้งของ SCN และ CHO จะออกมาดีกว่างวดเดียวกันของปีก่อน เพราะมีการบุ๊กรายได้จากยอดขายรถ NGV ให้กับ ขสมก.ในช่วงที่ผ่านมา มาลุ้นกันว่าจะสมราคาคุยเปล่า
*…ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์ และสุภชัย ปกป้อง รับชมสด ๆ ผ่าน www.facebook.com/ข่าวหุ้นธุรกิจ, www.facebook.com/ข่าวหุ้นเจาะตลาด และ FM 102 MHz
*…พร้อมอัปเดตตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น.